Document ID: /fineweb-2-swissfilter-quality_10-filterrobots/filtered/01777.jsonl.gz/54

Vo Švajčiarsku majú tehotné ženy v celku dobré možnosti vybrať si z rôznorodej ponuky prenatálnej a popôrodnej starostlivosti. Jednou z nich sú aj tzv. Hebamme, čo sú v tradičnom slovenskom ponímaní pôrodné baby, moderne pôrodné asistentky.
Pred pôrodom vo Švajčiarsku, v dobrom zdravotnom stave, vám neprislúcha z práce žiadne voľno, a to ani v prípade, že niekoľko dní prenášate, takže je normálne, že sa rozlúčite s kolegami v práci a už o niekoľko hodín rodíte.
Tehotenstvo niekedy prináša, hlavne pri prvorodičkách, okrem krásnych pocitov očakávania aj obavy z neznámeho, a keď ide o pôrod v zahraničí, tak sa k tomu môže pridať aj pocit samoty, kde nemá kto poradiť.